Къэралым щыпашэхэм хабжэ
УФ-м ЩIэныгъэмрэ щIэныгъэ нэхъыщхьэмкIэ и министерствэм къэралым и еджапIэ нэхъыщхьэхэм я лэжьыгъэр къэпщытэным хуэгъэзауэ иджыблагъэ иригъэкIуэкIа къэхутэныгъэхэм къарикIуахэр наIуэ къащIыжащ. Абыхэм къызэрагъэлъэгъуамкIэ, Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым иригъэфIэкIуащ зэфIих Iуэхугъуэхэм я фIагъыр IупщI зыщI бжыгъэхэр, апхуэдэуи нэхъыфIу къалъытэ еджапIэ нэхъыщхьэхэм я гупми зыщигъэбыдащ.
«LiftUp» Iэмэпсымэр и дэIэпыкъуэгъуу министерствэм иригъэкIуэкIа къэпщытэныгъэхэм къагъэлъэгъуащ КъБКъУ-м 2018 — 2019 гъэхэм къриубыдэу ехъулIэныгъэ пыухыкIахэр зэрызригъэгъуэтар. ЗэфIах лэжьыгъэхэм къахь сэбэпынагъым елъытауэ еджапIэ нэхъыщхьэхэр гупи 10-у гуэшащи, ди университетыр 4-нэ гупым хэтщ, иригъэкIуэкI IуэхухэмкIэ езым хуэдэу лъэрызехьэхэм ехьэехуэу. Къэпщытэныгъэхэм къызэщIаубыдэ егъэджэныгъэ, щIэныгъэ, къэхутэныгъэ, хамэ къэралхэм ядэлэжьэныгъэ, финанс, экономикэ, улахуэм и инагъ, щIыналъэр зыхуеину IэщIагъэлIхэр гъэхьэзырын, нэгъуэщI унэтIыныгъэхэмкIи еджапIэхэм зэфIагъэкIхэр.
Апхуэдэуи къапщытэ еджапIэм щIэс студентхэм я бжыгъэр, абы щIэтIысхьэхэм ябгъэдэлъ щIэныгъэм и кууагъыр. Къапщтэмэ, КъБКъУ-м нэгъабэ къащта студентхэм ику ит баллу экзаменхэмкIэ яIащ 60,67-рэ. Хэхъуащ щеджэхэм я бжыгъэми.
ЩIэныгъэ-къэхутэныгъэ лэжьыгъэм утепсэлъыхьмэ, КъБКъУ-р зыхэт 4-нэ гупым хагъэхьэ а унэтIыныгъэмкIэ балл 51,28-рэ зиIэхэр — ди университетым ейр балли 191,78-рэ мэхъу. Апхуэдэу хэхъуащ ди щIэныгъэлIхэм я лэжьыгъэхэр къэхутэныгъэщIэхэм къызэрыщагъэсэбэп бжыгъэхэри.
Процент 29-кIэ хэхъуащ университетыр хамэ къэралхэм зэрадэлажьэ щIыкIэми. Абыхэм ящыщу ди деж щIэныгъэрэ IэщIагъэрэ щызэзыгъэгъуэт щIалэгъуалэм я бжыгъэри дэкIуеящ. КъинэмыщIауэ, процент 12-кIэ зиIэтащ еджапIэм щылажьэ IэщIагъэлIхэм я улахуэми.
Ди гуапэ зэрыхъущи, КъБКъУ-м щефIэкIуащ и мылъку-техникэ лъабжьэр, ар компьютеркIэ, лабораторэ IэмэпсымэкIэ нэхъыфIу къызэгъэпэща хъуащ.
А псоми, дауи, лэжьыгъэ купщIафIэ я щIыбагъ къыдэтщ, КъБКъУ-м и унафэщIхэм, егъэджакIуэхэм, IэщIагъэлI псоми хьэлэлу зэфIахауэ. Ди щIыналъэр зэрыгушхуэ, лъэпкъ IэщIагъэлIхэм я кIыщ ди еджапIэ нэхъыщхьэм дохъуэхъу и ехъулIэныгъэхэм адэкIи хигъахъуэ зэпыту лэжьэну.
ЖЫЛАСЭ Маритэ.
